钦定古今图书集成/理学汇编/学行典/第226卷 > 《旌孝行刘承弼记》杨万里
## 钦定古今图书集成/理学汇编/学行典/第226卷 > 《旌孝行刘承弼记》杨万里

权知吉州军州事臣澬言：“伏奉淳熙某年月日制书，
其一条曰：‘有孝行节义著乡闾者，令长吏以闻，当议
旌录’。今安福县以状白称，奉议郎、知袁州分宜谢谔
及贡士李燧等一千三百五十三人合辞言曰：伏见
贡士刘承弼，孝友天性，文行粹美，事亲以至孝闻。居
母丧，哀毁柴立。父病既死，弼吁天。”霣“绝，愿以身代”，蹶
然而苏，又三十年乃终，里人异焉。叔父廷珪、廷直策
第太常，奉不自给，承弼每绝甘分少以助之。同产弟
彦弼，既为廷珪后，承弼复分以己田。承弼受业于雩
都知县刘安世，既没，率同学制师服。安福县令王棣、
丞刘榖死官下，卧在地，承弼为棺殓。丞尤穷空，至鬻
幼女。承弼闻之，即更其直，鞠于家。及嫁后，己女先丞
女，故相刘沆远孙，有女贫不能归，承弼亦任之。尝属
年饥，道馑相望，公私赤立。承弼曰：“劝分极难，请从我
始。”率子弟倒廪赈之，不受一钱。富者于是翕然化之，
无复遏籴，活者无数。承弼所殚洽，江之西，湖之南，士
子辏集，执经问学，户外履满，瓌才隽士，小大有就。承
弼为文，有古作者风。值宝文阁王佐知吉州，喜士，承
弼贽诗文谒之。佐遣吏招之，则去已远矣。佐太息曰：
“刘承弼不惟能文，亦复自重，真此邦第一人！”宣教郎
刘清之尝荐江西名士数人于转运判官刘焞，以承
弼为首。承弼应里选，尝称举于礼部，报闻，其人孝行
节义，宜在旌录，诚如制书，昧死以闻。事下礼部，礼部
尚书臣雄言，刘承弼宜旌表门闾。制曰：“可。”仍命长吏致礼。三年九月乙巳，下尚书省，尚书省下礼部，礼部
下吉州，吉州下安福县。于所居之前立绰楔门，大之
以台，台十二尺，饰以丹垩，艺以嘉木云。